Denne vejledning er til dig, der ønsker at arbejde som kabelmontør. Her kan du få et indblik i, hvilke krav til uddannelse du skal opfylde, og hvem der må tilslutte og samle kablerne.
Det er muligt at trække elkabler uden en autorisation. Men kablerne skal altid tilsluttes og samles af en autoriseret elinstallatørvirksomhed.
Uddannelseskrav til kabelmontør
Føring af elkabler er undtaget fra kravet om autorisation, hvis arbejdet udføres af personer, der har gennemgået et godkendt kursus.
Sikkerhedsstyrelsen har godkendt kursus om føring af elkabler, som udbydes af EVU.
Link til evu.dk
EVU er El- og VVS-branchens Uddannelsessekretariat. Her kan du få mere information om uddannelsen som kabelmontør.
Læs mere om kurset som kabelmontør
Derudover kan du også arbejde som kabelmontør, hvis du har en af følgende uddannelser:
Installatør (AK) stærkstrøm
Du skal dog have bestået en autorisationsprøve, som Sikkerhedsstyrelsen har godkendt.
Ønsker du at arbejde som kabelmontør, og har du en anden relevant uddannelse, kan du henvende dig til Sikkerhedsstyrelsen. Her kan du få afklaret, om vi kan godkende din uddannelse som kompetencegivende til at kunne arbejde som kabelmontør.
Bekendtgørelse om føring af elkabler og vandrør § 1
Reglerne fremgår af bekendtgørelse om føring af elkabler og vandrør § 1 (nr. 649 fra 31. maj 2018). Her er det fastsat, hvem der – ud over de autoriserede elinstallatørvirksomheder - må trække elkabler, uden at tilslutte og samle elkablerne.
Bekendtgørelse om føring af kabler og vandrør
Samling og tilslutning af elkabler kræver autorisation
Når du som kabelmontør vil føre elkabler, er det altid en autoriseret elinstallatørvirksomhed, der skal foretage samling, tilslutning samt eftersyn og afprøvning af installationer.
Den autoriserede elinstallatørvirksomhed, der foretager tilslutningen af den samlede installation, tager ansvaret for, at arbejdet er udført korrekt – og dermed også ansvaret for den samlede installation over for ejeren.
Den autoriserede elinstallatørvirksomhed kan forlange, at du som kabelmontør kan dokumentere, at du har de nødvendige erhvervsmæssige kvalifikationer, og at det arbejde, som du har udført, følger reglerne. Du kan herunder se et eksempel på en erklæring for kabelmontør.
Eksempel på erklæring kabelmontør